Do kandiawa wʉt,
Juan,
jiw bautisan,
pejme jaxoton,
kolenje pejnachalan sʉapich.
Juan taen wʉt Jesús xensax,
jawʉt jʉm-aechon japi kolenjeliajwa:
—¡Taeꞌnik ampon,
me-ama Dios pejcordero,
ja-aechpon!
—aech Juan kolenje pejnachalanliajwa.
Japi kolenje,
Juan pejnachalan,
jʉmtaen wʉti Juan jʉm-aechpox,
japi fʉlafol Jesús.
Do jawʉt,
Jesús wʉltataen wʉt,
taenon fʉlafospi.
Jawʉt wʉajnachaemt wʉt,
jʉm-aechon japiliajwa:
—¿Achaxkat xamal wʉlwekam?
—aech Jesús japiliajwa.
Japi jʉmnot wʉt,
jʉm-aechi:
—Jiw chanaekabʉanan,
¿amxotkat xam dukam?
—aechi Jesúsliajwa.
Jesús jʉmnot wʉt,
jʉm-aechon japiliajwa:
—¡Xabʉaꞌt xan dukxxot taeliajwam!
—aech Jesús japiliajwa.
Do jawʉt,
japi nakfol Jesús.
Do jawʉtbej,
japi taen Jesús dukxot.
Jawʉt japi nama japonxot,
xabich tuila xotlisox.
Juan,
jiw bautisan,
jʉm-aechpox jʉmtaenpi,
japixot kaen pawʉl Andrés.
Japon Simón Pedro pakoewan.
Do bʉxtoet wʉt nospaeyax,
Jesús sʉapich,
jawʉt Andrés wʉlwek pakoewan,
japon pawʉlpon Simón.
Faen wʉt,
jʉm-aechon pakoewanliajwa:
—Xanal taenx Mesías —aechon.
(‘Mesías’ —aech wʉt,
japajame jʉmchiliajwa:
‘Cristo,
Dios toꞌaspon jiw bʉꞌweliajwa’ —chiliajwapox.)
Do jawʉt,
Andrés bʉflaechon Simón Jesús poxade.
Jesús taen wʉt,
jʉm-aechon Simónliajwa:
—Xam nejwʉl Simón,
Jonás paxʉlnam.
Pe amwʉtjel xam nawʉlaxael Cefas —aech Jesús.
(Japawʉl jʉmchiliajwa:
‘Pedro’ —chiliajwa.)
Kandiawa wʉt,
Jesús nejchaxoel Galilea tʉajnʉ poxade fʉlaeliajwade.
Jawʉt Jesús taen Felipe.
Samata,
Jesús jʉm-aech Felipeliajwa:
—¡Xan nakfʉlaem tajnachalnamliajwa!
—aech Jesús Felipeliajwa.
Felipe Betsaida paklowaxpijin.
Andrésbej,
Pedro sʉapich,
japibej Betsaida paklowaxpijiw.
Jawʉt Felipe fʉlaech Natanael wʉlwekaliajwa.
Faen wʉt,
jʉm-aechon:
—Xan taenx Mesías.
Me-ama Moisés chajia lelpox jʉm-aech,
ja-aechlisox.
Japon patlison.
Me-ama Dios pejprofetas chajia lelpoxan jʉm-aech japon pasaxaelpox,
japox ja-aechlisox.
Japon Jesús,
José paxʉlan.
Japonbej Nazaret paklowaxpijin —aech Felipe Natanaelliajwa.
Natanael jʉm-aech Felipeliajwa:
—Nazaret paklowaxpijiw pachaema-el.
Samata,
japixot kaen aton ajil xabich pachaempon —aech Natanael.
Felipe jʉmnot wʉt,
jʉm-aechon Natanaelliajwa:
—¡Xabʉaꞌt xam taeliajwam Jesús!
—aech Felipe Natanaelliajwa.
Jesús taen wʉt Natanael fʉlaenox,
do jawʉt,
Jesús jʉm-aech Natanaelliajwa:
—¡Taem!
Ama fʉlaen Israel tʉajnʉpijin,
japon chinax jiw naekichachajba-el —aech Jesús Natanaelliajwa.
Do jawʉt,
Natanael wʉajnachaemt wʉt,
jʉm-aechon Jesúsliajwa:
—¿Ma-aech xotkat namatabijtam?
—aech Natanael Jesúsliajwa.
Jesús jʉmnot wʉt,
jʉm-aechon:
—Xan taenx,
xam ekam wʉt atʉaj higonaebʉxfaltat,
nakoewan Felipe jʉmchi-el wʉtfʉk xanliajwa —aech Jesús.
Do jawʉt,
Natanael jʉm-aech:
—Jiw chanaekabʉanan,
xam diachwʉajnakolax Dios paxʉlnam,
jasoxtat chajia atʉaj namatabijtam xot.
Xam judíos pejreynam —aech Natanael Jesúsliajwa.
Jesús jʉm-aech Natanaelliajwa:
—Xam chiekal nanaexasitam,
jʉm-an wʉt:
‘Xan taenx,
xam ekam wʉt higonaebʉxfaltat’ —an wʉt.
Xam taeyaxaelam,
kaes pejme pachaempoxan xan isx wʉt.
Me-ama ampox,
jachiyaxil —aech Jesús Natanaelliajwa.
Jesús pejme jʉm-aech:
—Diachwʉajnakolax xan jʉm-an.
Xamal taeyaxaelam,
athʉ fafaꞌch wʉt xan tajmatwʉajasik.
Do jawʉtbej,
taeyaxaelam xabich Dios pej-ángeles fafaꞌchxotsik,
jajulaxoei wʉt,
xanxot,
puexa jiw pakoewkolnanxot.
Do jawʉtbej,
taeyaxaelam asew ángeles balaloeyaxoek wʉt xanxotsik —aech Jesús Natanaelliajwa.